^ ser. 8 Ke therešo gore palo e kgolo ya banna e bethwa ke basadi. Lega go le bjalo, ditiragalong tše dintši kudu tša bošoro bja ka gae tšeo di begwago, banna ke bona ba bakago bošoro bjoo. 5 Go ya ka maleme a mathomo a Beibele, Modimo o newa sereto sa “Jehofa wa mašaba” mo e nyakilego go ba ka makga a makgolo a mararo ka Mangwalong a Sehebere le ka makga a mabedi ka Mangwalong a Bakriste a Segerika. (1 Samuele 1:11) Ka ge e le Mmuši wa Legohle, Jehofa o laola lešaba le legolo la madira a barongwa. (Jošua 5:13-15; 1 Dikxoši 22:19) Bokgoni bja madira a bja go senya ke bjo bo boifišago kudu. (Jesaya 37:36) Go fedišwa ga batho ga se selo se se thabišago go naganišiša ka sona. Lega go le bjalo, re swanetše go gopola gore dintwa tša Modimo ga di swane le dintwa tše di sa rego selo tša batho. Baetapele ba tša bohlabani le ba tša dipolitiki ba ka leka go tsenya maikemišetšo a bohlale go tsogelaneng ga bona matla. Eupša ntwa ya batho ka mehla e akaretša megabaru le boithati.